Ediţia a VII-a a colocviului internaţional „Mo(r)ts en guerre et guerre des mo(r)ts” din seria „Langage(s), Discours et Traduction” 

În perioada 29-30 noiembrie 2023, Departamentul de Limba şi Literatura Franceză al Facultăţii de Limbi şi Literaturi Străine a Universității din Bucureşti, în parteneriat cu Universitatea Aix-Marseille din Franţa, Universitatea Liberă din Bruxelles din Belgia şi Universitatea Autonomă din Madrid din Spania, a organizat, în cadrul Alianţei Universitare CIVIS, colocviul internaţional Mo(r)ts en guerre et guerre des mo(r)ts din seria Langage(s), Discours et Traduction.
Manifestarea, ajunsă la cea de-a VII-a ediție, a reunit cadre didactice, cercetători şi doctoranzi de la prestigioase universităţi şi centre de cercetare din ţară şi din străinătate (Franţa, Spania, Algeria, Brazilia, Maroc). 
„Cum se poate vorbi cu sens despre lipsa de sens provocată de experienţa şi trauma morţii? Cum pot da seamă cuvintele de ceea ce este, în esenţă, indicibil?”, acestea sunt întrebările-cheie în jurul cărora s-au organizat comunicările prezentate, care au vizat două axe generice: imaginarul literar şi imaginarul lingvistic al războiului şi al morţii – urmărind modul în care diversele discipline având ca numitor comun cuvântul (scris, spus, nespus, transpus, tradus) reuşesc să (re)scrie, cu sens, războiul şi moartea.

Persoanele interesate pot consulta detalii cu privire la program şi conţinutul intervenţiilor.
